Reacție oficială de la FC Argeș, după ce Eugen Neagoe a bătut palma cu Petrolul Ploiești
Petrolul Ploiești este în căutarea unui antrenor, după ce clubul a decis să se despartă de Florin Pârvu (48 de ani).
Chiar dacă și-a încercat norocul cu Marius Șumudică, antrenor devenit recent liber de contract după despărțirea de turcii de la Gaziantep, Marian Copilu a fost nevoit să se reorienteze și va aduce la Petrolul un antrenor cu experiență.
Eugen Neagoe (56 de ani) este alesul celor de la Petrolul Ploiești pentru ultima parte a sezonului. Totuși, înainte de a prelua echipa de pe "Ilie Oană", antrenorul trebuie să-și încheie socotelile cu cei de la FC Argeș, echipa de Liga 2 pe care a pregătit-o în ultimele luni.
Viorel Tudose: "Peste o oră poate deveni certitudine"
Întrebat despre posibila plecare a antrenorului din Trivale, sponsorul echipei, Viorel Tudose, a spus că lucrurile s-ar putea rezolva în următoarele ore.
"La ora la care mă sunați (n.r. - 10.40) nu este sigur. Peste o oră poate deveni certitudine sau nu. N-a semnat, este antrenorul lui FC Argeș acum. Probabil că și domnia sa are o vină pentru că echipa n-o duce bine sportiv", a spus Tudose, potrivit iAMSport.ro.
Dacă lucrurile se vor rezolva rapid, atunci Neagoe ar putea debuta pe banca "lupilor galbeni" luni, 18 martie, în meciul de pe teren propriu cu FCU Craiova.
Eugen Neagoe a mai fost antrenor la echipe precum Pandurii Târgu Jiu, FC Drobea, ASIL Lysi, FCSB, Aris Limassol, Nea Salamis, ACSM Poli Iași, Sepsi OSK, FC Dinamo, FC Hermannstadt, Astra Giurgiu, Universitatea Cluj și Universitatea Craiova.
FC Argeș se bate la retrogradare în Liga 2
Văzută drept una dintre echipele "cu pretenții" din Liga 2 la începutul acestui sezon, FC Argeș nu a avut parcursul așteptat de fani după ce a retrogradat.
În acest moment este pe locul 16, cu 21 de puncte după 18 etape și foarte aproape de retrogradarea în Liga 3.
Urmăriți SPORT.RO și pe Google News